Motorverkope begin weer kop optelToyota Hilux was die topverkoper in Mei. (Foto: Verskaf) Die verkope van nuwe voertuie tel geleidelik weer kop op. Daar is in Mei altesaam 38 337 nuwe voertuie verkoop, waarvan 24 122 passasiersvoertuie. Dit is 15 156 meer voertuie as in Mei 2020 toe net 8 966 nuwe passasiersmotors verkoop is weens die algehele inperking. Die verkope van ligte handelsvoertuie, bakkies en minibusse het met 288,5% gestyg, teenoor Mei verlede jaar. Altesaam 11 930 eenhede is in Mei verkoop teenoor die 3 071 eenhede in Mei verlede jaar. Die grootste styging was egter in die verkope van swaar handelsvoertuie soos vragmotors. Ford was in Mei die sterkste uitvoerder in Suid-Afrika met 10 208 uitvoere. Volkswagen was kort op sy hakke met 9 099 eenhede en Mercedes-Benz derde met 5 805. Daarop volg Toyota met 5 243 en BMW met 4 100. Toyota het plaaslik die septer geswaai met ŉ reusagtige 9 882 eenhede, gevolg deur Volkswagen met 5 579 eenhede en Ford met 2 910 eenhede. Die twee sterkste invoerders in Suid-Afrika is Hyundai met 2 836 eenhede en Suzuki met 2 034. Toyota se Hilux was die topverkoper in Mei met 3 700 nuwe bakkies wat verkoop is. Die Nasionale Motorhandelaarsvereniging (Nada) het intussen gesê hy is baie opgewonde dat die huurmotorbedryf ook weer kop optel ná die algehele inperking se vernietigende uitwerking. Die gevolg daarvan is ŉ tekort aan motors in die tweedehandse mark. Mense se aptyt vir motors in die segment vir kompakte sportnutsvoertuie, soos die Toyota Urban Cruiser, Suzuki Vitara Brezza, Peugeot 2008, Haval Jolion, Nissan Magnite en Kia Sonet, is volgens Nada ook rede tot opgewondenheid.